**FIȘA MĂSURII**

**“Sprijin pentru finanțarea activităților sportive”**

**Codul Măsurii: M5/6B**

Tipul măsurii:

⌧ **Investiții**

* + Servicii
  + Sprijin forfetar

1**. Descrierea generală a măsurii, inclusiv a logicii de intervenție a acesteia și a contribuției la prioritățile strategiei, la domeniile de intervenție, la obiectivele transversale și a complementarității cu alte măsuri din SDL.**

**Justificare și corelare cu analiza SWOT**: În cadrul măsurilor derulate prin programul LEADER stimularea unei abordări inovatoare poate avea un rol principal pentru dezvoltarea zonei. În urma ședințelor de animare și pe baza analizelor diagnostic si SWOT am identificat un interes foarte mare al populației, respectiv ONG-urilor pentru activitățile sportive care din nefericire dispar treptat în special din zona rurală. Considerăm că, activităţile sportive pot induce tinerilor valorile toleranţei şi respectului reciproc, ale onestităţii şi respectului pentru corectitudine, precum şi rolul său profilactic, în special în privinţa combaterii obezităţii şi apariţiei a unor afecţiuni cronice precum, bolile cardiovasculare şi diabetul care afectează calitatea vieţii, pun în pericol viaţa persoanelor şi creează probleme economiei şi bugetului alocat sănătăţii. Ca instrument de sprijinire a activităţilor fizice, sportul este menit să îmbunătăţească sănătatea, mişcarea sportivă exercitând o influenţă mai importantă decât oricare altă mişcare socială. Sportul reprezintă o activitate atractivă pentru oameni şi beneficiază de o imagine pozitivă. Cu toate acestea, potenţialul recunoscut al mişcării sportive de sprijinire a activităţilor fizice menite să îmbunătăţească sănătatea adesea nu este folosit pe deplin şi trebuie să fie dezvoltat. Conform datelor colectate, de pe teritoriul aferent GAL Progressio, cu ocazia consultărilor publice (ședințelor de animare), s-a constatat un interes crescut pentru dotarea asociaţiilor sportive în vederea atragerii tinerilor spre acest tip de activitate. În ceea ce priveşte încadrarea în SWOT a acestei măsuri, nevoia ei este justificată prin prezenţa unor elemente atât la secțiunea Puncte tari, cât și la Oportunități: în ceea ce priveşte punctele tari, pe terioriul GAL Progressio există: 9 cluburi sportive de drept privat, 27 de cluburi sportive fără personalitate juridică, 16 baze sportive (pentru activităţi de fotbal, handbal, ski, baschet) şi 5 săli de sport realizate prin programul guvernamental „Săli de sport”. Sportul reprezintă un sector dinamic, cu o dezvoltare rapidă şi are un impact macro-economic subestimat, un sector care poate contribui la atingerea obiectivelor stabilite în Agenda de la Lisabona cu privire la creşterea economică şi la crearea de locuri de muncă. Acesta poate fi utilizat drept instrument de dezvoltare locală şi regională, de regenerare urbană sau de dezvoltare rurală. Sportul beneficiază de sinergii cu sectorul turistic şi poate stimula modernizarea infrastructurii, precum şi încheierea de noi parteneriate de finanţare a dispozitivelor sportive şi recreative. Sportul este un fenomen economic şi social în continuă dezvoltare, cu o contribuţie importantă la obiectivele strategice ale UE referitoare la solidaritate şi prosperitate. Organizaţia Mondială a Sănătăţii recomandă cel puţin 30 de minute de activitate fizică ce necesită un efort moderat (inclusiv activităţi sportive) pe zi pentru adulţi şi 60 de minute pe zi pentru copii. Considerăm necesară realizarea unei măsuri pentru finanţarea activităților sportive, pentru a facilita accesul asociaților sportive la surse de finanţare, la care de altfel nu au acces și pentru a nu crea o concurență între ONG-uri cu activitate diferită ( ex. cultural/sport), dorind astfel să susținem o dezvoltare teritorială echilibrată prin direcții bine definite.

**Obiectiv(e) de dezvoltare rurală al Reg.(UE) nr.1305/2013**, Art 4. c.) obținerea unei dezvoltări teritoriale echilibrate a economiilor și a comunităților rurale, inclusiv crearea și menținerea de locuri de muncă.

**Obiectiv(e) specific(e) al(e) măsurii**: Promovarea valorilor locale

**Măsura contribuie la prioritatea/prioritățile prevăzute la art. 5, Reg. (UE) nr. 1305/2013**:

P.6. Promovarea incluziunii sociale, a reducerii sărăciei și a dezvoltării economice în zonele rurale

**Măsura contribuie la prioritatea din SDL:** „Creşterea atractivităţii zonei şi diminuarea migrării populaţiei în special a tinerilor”

**Măsura corespunde obiectivelor** art. 20 (d): “Investiții în crearea, îmbunătățirea sau extinderea serviciilor locale de bază destinate populației rurale, inclusiv a celor de agrement și culturale, și a infrastructurii aferente” **din Reg. (UE) nr. 1305/2013**.

**Măsura contribuie la Domeniul de intervenție**: 6.B. Încurajarea dezvoltării locale în zonele rurale.

**Măsura contribuie la obiectivele transversale ale Reg. (UE) nr. 1305/2013**: Inovare - Prin interpretarea termenului de „inovare”, aceasta se referă la ceva ce nu a mai fost făcut în teritoriul de intervenție. În acest caz, proiectele finanțate prin această măsură vor fi inovative, întrucât nu s-au mai finanțat pe teritoriul Progressio acest tip de proiecte, prin care se vor putea dota asociațiile sportive, a căror activitate contribuie la dezvoltarea identităţii locale, la bunăstarea populaţiei locale, la creșterea calității vieții, la integrarea în societate a minorităților locale etc. Prin procedura de atribuire a finanţărilor nerambursabile, beneficiarii, respectiv asociaţiile sportive vor fi nevoiţi să întocmească un plan de activitate pentru următorii 5 ani, plan care se va încadra într-un cadru inovativ şi strategic, ce va genera o serie de tehnici mai complexe ale asociaţiilor sportive pentru o organizare mai eficientă a antrenamentelor şi pentru asigurarea unei gândiri de dezvoltare pe termen lung.

**Complementaritate cu alte măsuri din SDL**: M5 este complementară cu măsura:M4 –Dezvoltarea Comunităților.

Complementaritatea cu M4- Atât M4 cât și M5 au ca și beneficiari indirecți populația locală, în cazul nostru populația care va folosi atât infrastructura sportivă comunală cât și serviciile asociațiilor sportive. Complementaritatea este subliniată și pentru că UAT-urile sunt beneficiarii indirecti ai măsurii M5, prin utilizarea mai eficientă a resurselor investite în infrastructura sportivă, care este folosită de către asociațiile sportive.

**Sinergia cu alte masuri din SDL**:

M5 „Sprijin pentru finanțarea activităților sportive” alături de M4 “Dezvoltarea comunităţilor” şi M6 „Sprijin pentru finanțarea activităților culturale”- contribuie la realizarea priorității P6- “Promovarea incluziunii sociale, a reducerii sărăciei și a dezvoltării economice în zonele rurale”, respectiv la una dintre prioritățile SDL “Creşterea atractivităţii zonei şi diminuarea migrării populaţiei în special a tinerilor”.

**2. Valoarea adaugată a măsurii**

Activitatea acestor asociaţii determină creşterea identităţii locale şi dezvoltarea unui teritoriu cu o identitate locală mai omogenă și puternică prin favorizarea incluziunii sociale, sportul promovând sentimentul apartanenţei comune. Aceşti beneficiari prin activitatea lor contribuie la diversificarea activităților din teritoriu, oferind posibilităţi atractive pentru implicarea şi angajamentul tinerilor în societate şi poate avea un efect benefic în contracararea delincvenţei respectiv prin activitatea lor aduc un aport la bunăstarea populaţiei locale, astfel generând un plus de valoare teritoriului. Totodată nu este de neglijat nici efectul sportului în ceea ce priveşte integrarea în societate a minorităţilor locale şi în sprijinerea dialogul intercultural.

**3. Trimiteri la alte acte legislative**:

Cartea Albă privind sportul: Com(2007)/391

Legea nr. 69 /2000 a educaţiei fizice şi sportului, cu modificările și completările ulterioare;

Hotărârea Guvernului nr. 26/2000 cu privire la asociații și fundații, cu modificările și completările ulterioare;

Reg. (UE) nr. 1303/2013, Reg. (UE) nr. 1305/2013 (art. 20), Reg. (UE) nr. 807/2014

**4. Beneficiari directi/ indirecti ( grup tinta)**

Beneficiari direcți: ONG-uri definite conform legislației în vigoare

Beneficiari indirecți: Populația locală respectiv persoanele cu domiciliul pe teritoriul GAL Progressio**, Consiliile Locale din teritoriu, UAT-uri, alte institutii publice si private care activeaza in domeniul sportului.**

**5. Tip de sprijin**

Rambursarea costurilor eligibile suportate și plătite efectiv.

Plăți în avans, cu condiția constituirii unei garanții bancare sau a unei garanții echivalente corespunzătoare procentului de 100% din valoarea avansului, în conformitate cu art. 45 (4) și art. 63 ale R. (CE) nr. 1305/2014.

**6. Tipuri de actiuni eligibile si neeligibile**

Prin această măsură se vor finanţa exclusiv proiectele de investiţii propuse în urma acţiunilor de consultare/animare realizate în teritoriul GAL. Un proiect poate conține cheltuieli eligibile dar si neeligibile. Fondurile nerambursabile vor fi acordate doar pentru decontarea acelor cheltuieli eligibile, cheltuielile neeligibile urmând a fi suportate integral de către beneficiarul proiectului.

**Tipuri de actiuni eligibile**

* susţinerea activităţii ONG-urilor sportive prin dotarea acestora cu: materiale, accesorii și echipamente conform ghidului.
* cheltuieli cu serviciile de consultanţă în limita a 5% din totalul cheltuielilor eligibile pentru proiectele care prevăd simpla achiziție de bunuri

**Tipuri de actiuni neeligibile**

* cheltuielile cu achiziţionarea de bunuri și echipamente ”second hand”;
* cheltuieli efectuate înainte de semnarea contractului de finanțare a proiectului cu excepţia:
  + costurilor generale definite la art 45, alin 2 litera c) a R (UE) nr. 1305/2013 care pot fi realizate înainte de depunerea cererii de finanțare
* cheltuieli cu investițiile ce fac obiectul dublei finanțări care vizează aceleași costuri eligibile;
* cheltuieli în conformitate cu art. 69, alin (3) din R (UE) nr. 1303/2013 și anume:
  + subvenţii pentru dobândă sau a unei subvenţii pentru comisioanele de garantare și a celor pentru fondurile mutuale;
  + achiziţionarea de terenuri construite și neconstruite;
  + taxa pe valoarea adăugată, cu excepţia cazului în care aceasta nu se poate recupera în temeiul legislaţiei naţionale privind TVA-ul sau a prevederilor specifice pentru instrumente financiare;
* în cazul contractelor de leasing, celelalte costuri legate de contractele de leasing, cum ar fi marja locatorului, costurile de refinanțare a dobânzilor, cheltuielile generale și cheltuielile de asigurare.

**7. Condiții de eligibilitate**

* Solicitantul trebuie să fie înfiinţat înaintea lansării sesiunii măsurii;
* Solicitantul nu trebuie să fie în insolvență sau în incapacitate de plată;
* Investiția să se încadreze în tipul de sprijin prevăzut prin măsură;
* Investiția să se realizeze în teritoriul GAL Progressio;
* Solicitantul are sediul pe raza teritoriului GAL Progressio;
* Solicitantul să aiba în folosință sau acces în: teren, sală sau infrastructură sportivă facilă pentru activitatea propusă;
* Solicitantul se angajează să asigure întreținerea/mentenanța investiției pe o perioadă de minim 5 ani, de la ultima plată;
* Solicitantul să dispună în folosinţă de spaţiu\teren pentru desfăşurarea activităţilor sportive;
* Solicitantul să întocmească un Plan de activitate pentru următorii 5 ani (perioada de monitorizare);
* Solicitantul să prezinte lista de inventar a asociaţiei pentru anul precedent depunerii proiectului;
* Toate serviciile oferite prin aceste proiecte, fie ele în cadrul unei infrastructuri înființate/dotate, vor fi gratuite și accesibile tuturor persoanelor din teritoriu, nediscriminatoriu pe baza niciunui criteriu.

**8. Criterii de selecţie**

* Să aibă minim o echipă de juniori înscrisă în competiţia judeţeană sau naţională în anul depunerii proiectului;
* Beneficiari care sunt la prima finanţare prin programul LEADER;
* Numărul total al sportivilor legitimaţi la asociaţiile sportive;
* Număr de juniori legitimaţi în cadrul asociaţiilor de profil;
* Număr de juniori legitimaţi raportat la populaţia locală totală;
* Număr de juniori legitimaţi cu domiciliul stabil în comuna în care îşi are sediul asociaţia;
* Număr de antrenori raportaţi la număr de juniori legitimaţi;

**9. Sume (aplicabile) si rata sprijinului**

Intensitatea sprijinului va fi de:

* 100% pentru investiții negeneratoare de venit

Valoarea proiectelor poate fi de min 5.000 Euro.

Valoarea proiectelor poate fi de max 10.000 Euro

Sprijinul public nerambursabil va respecta prevederile R(CE) nr. 1407/2013 cu privire la sprijinul de minimis, se acordă pentru o perioadă de maxim trei ani și nu va depăşi 200.000 euro/beneficiar (întreprindere unică) pe 3 ani fiscali.

**10. Indicatori de monitorizare**

* Populaţie netă care beneficiază de servicii/infrastructuri îmbunătăţite (250 de persoane)
* Numărul de ONG-uri finanţate (5 ONG-uri)
* Numărul total al sportivilor legitimaţi la asociaţiile sportive finanţate (50 de sportivi)
* Numărul locurilor de muncă create